Ītans Kacbergs
Ītans Kacbergs (angļu: Ethan Katzberg; dzimis 2002. gada 5. aprīlī Nanaimo, Britu Kolumbijā) ir kanādiešu vieglatlēts, startē vesera mešanas sacensībās. Piedalījās 2021. gada Pasaules U-20 čempionātā Nairobi, Kenijā, iekļuva finālsacensībās, bet tajās neviens no metieniem netika ieskaitīts, un palika bez rezultāta. 2022. gada Nāciju Sadraudzības spēlēs Birmingemā izcīnīja sudraba medaļu ar rezultātu 76,36 m. 2023. gada Pasaules čempionātā Budapeštā jau kvalifikācijā laboja Kanādas rekordu, sasniedzot 81,18 metrus. Finālsacensībās vēlreiz uzstādīja Kanādas rekordu, piektajā mēģinājumā raidot veseri 81,25 metrus tālu, un izcīnīja zelta medaļu. Viņš kļuva par visu laiku jaunāko medaļnieku pasaules čempionātos vesera mešanā vīriešiem. Sākot 2024. gada sacensību sezonu, Kacbergs 20. aprīlī Kip Keino Classic sacensībās Nairobi, Kenijā veseri aizmeta 84,38 m tālumā, kas ir jauns Kanādas rekords un tālākais vesera metiens kopš 2008. gada, paceļot viņu uz devīto vietu visu laiku labāko vesera metēju sarakstā. Kacbergs, kurš tika iekļauts savai pirmajai olimpiādei Kanādas olimpiskajā komandā, vesera mešanas sacensības sāka kā titula favorīts un kvalifikācijas kārtā finišēja pirmais. Ar savu fināla ievadmetienu viņam izdevās 84,12 metrus tāls metiens, tikai atpaliekot no olimpiskā rekorda kas ir 84,80 metri. Viņš bija vienīgais sacensību dalībnieks, kurš meta tālāk par 80 metriem un ieguva zelta medaļu ar 4,15 metru starpību pār Ungārijas pārstāvi sudraba medaļas ieguvēju Benci Halasu. Šī kanādietim bija pirmā vesera mešanas medaļa kopš Dankana Džillisa sudraba 1912. gadā un pirmā zelta medaļa kanādietim mešanas disciplīnā, kopš Etjēns Desmarto uzvarēja šobrīd vairs nenotiekošajā disciplīnā svaru bumbas mešanā 1904. gadā.